Personlig rapport for: ENTP



**Indhold**

JTI typologi **3**

Stærke sider ved din dominante funktion (N*e*) **3**

Stærke sider ved dine præferencer **4**

Generelle egenskaber ved dine præferencer **5**

Til eftertanke **6**

Din undertrykte funktion (S*i*) **7**

Kommunikation **7**

Læringsstil **8**

Karriere **8**

Arbejdsstil **9**

Trivsel og "succes" **10**

Arbejdsmiljø **11**

En lille bøn for ENTP’eren **11**

Du kan dække rollen som: Formidler **12**

Du kan dække rollen som: Nytænker **13**

Du kan dække rollen som: Analytiker **14**

Teamadfærd **15**

|  |
| --- |
| JTI typologi for: **ENTP** |
| **Handlingsrettet og procesrettet,**  nyskabende, teoretisk type |

**Ekstrovert (E) -** handlingsrettet

**Intuitiv (N) -** nyskabende

**Tænkende (T) -** teoretisk

**Opfattende (P) -** procesrettet

Du baserer din opmærksomhed på intuition (N) og vurderinger på tænkefunktionen (T). Derfor tager du dine vurderinger og beslutninger på baggrund af en objektiv og logisk analyse (T) af muligheder (N).

Med NT-kombinationen interesserer du dig ikke for fakta i særlig stor grad, men for muligheder. Det menneskelige element er ofte sekundært i forhold til muligheder af teknisk, videnskabelig, teoretisk eller ledelsesmæssig art.

Præferencernes rækkefølge:

1. Ne

2. Ti

3. Fe

4. Si

Stærke sider ved din dominante funktion (N*e*)

Din dominante funktion (nr. 1) er intuition (N), som er den funktion, der er mest foretrukken og dominerende hos dig. Med ekstrovert intuition (Ne) vil du ofte fokusere på fremtid, ideer og muligheder i forhold til andre mennesker. Med intuition (N) som dominant funktion vil du kunne have flere af følgende stærke sider:

* ser nye muligheder
* løser problemer med stor opfindsomhed
* har blik for, hvordan fremtiden kan mødes
* er opmærksom på det nye, som er vigtigt
* tackler nye problemer med stor iver
* ser dybere sammenhænge af tendenser
* tænker i billeder og helheder, og får hurtigt oversigt

Din støttefunktion (nr. 2) er tænkning (T), som du bruger til logiske analyser af din intuition (N). I tillæg er den med til at skabe balance i din personlighed, ved at den er introvert (Ti). Støttefunktionen viser du sjældnere til andre, da den er introvert.

Stærke sider ved dine præferencer

Som ENTP’er har du din styrke i at fokusere og bruge energien, færdighederne og dine kundskaber i den ydre verden blandt mennesker og ting (E). Ved at du viser din energi, vil andre ofte også blive fyldt med energi. Du kan lide at arbejde sammen med andre, opretter kontakt, og etablerer og bruger netværk. Du deler dine ideer og tanker, efterhånden som de opleves, er optaget af handling, og har ingen problemer med at være i gang med mange opgaver samtidigt. Sædvanligvis foretrækker du mundtlig kommunikation frem for skriftlig.

Med præference for intuition (N) fokuserer du på mening, muligheder og mønstre i det, der ligger i fremtiden, og er dermed opmærksom på helheden i det, der sker, eller i en sag. Du oversætter ord til mening og mening til ord. Du stoler på det skrevne og det udtalte ord, er interesseret i teori, og fokuserer på at finde nye måder at gøre ting på. På baggrund af dette kan du opfange ideer og se nye sammenhænge.

Med tænkning (T) anvender du en beslutningsproces, som fokuserer på et analytisk årsag-virkningsforhold. Du vurderer argumenter og principper, og organiserer og bearbejder fakta og ideer. Du ser på ideer og produkter med et kritisk blik, og forsøger at forholde dig objektivt, når du vurderer. Retfærdighed er vigtigt for dig, og du forsøger at være bestemt, når du behandler mennesker.

Ved hjælp af opfattelse (P) organiserer du dit liv i den ydre verden på en spontan og fleksibel måde, hvor du har evne til at tilpasse dig situationen. Du kommunikerer en rolig og åben holdning, og samler på de data, du behøver for at træffe en beslutning. Ofte kan du udsætte en beslutning for at samle mere information. Du har stor arbejdskapacitet, når det gælder, og får energi, når uventede ting dukker op.

|  |  |
| --- | --- |
| E | **N** |
| * Fokuserer og bruger din energi blandt andre mennesker * Giver andre energi * Deler tanker og ideer undervejs, og er optaget af handling * Kan være i gang med mange opgaver samtidigt * Udvikler færdigheder og kundskab ved at samarbejde og skabe netværk | * Fokuserer på fremtiden og fremtidige muligheder * Er dygtig til at se helheden og sammenhængen i det, der sker * Bruger teori, og fokuserer på nye måder at gøre ting på * Er dygtig til at opfange ideer og se nye sammenhænge |
| T | P |
| * Vurderer og beslutter på en analytisk, logisk og rationel måde * Har evne til at tænke kritisk * Er saglig og objektiv * Er retfærdig og bestemt, når du behandler mennesker | * Er spontan og fleksibel * Er dygtig til at tilpasse dig det, der sker undervejs * Har stor arbejdskapacitet, når det gælder * Har en åben holdning til det, der sker * Er dygtig til at samle på information over tid, før beslutninger træffes |

Generelle egenskaber ved dine præferencer

Med ENTP-præferencer er du entusiastisk, energisk, handlingsrettet, individualistisk og tilpasningsdygtig. Du er kreativ og tiltrækkes af tanken om at være en nyskabende opfinder af nye ideer. Du har gode analytiske evner til at forstå koncepter og anvende logik for at finde løsninger.

Du er god til at komme med argumenter og elsker debatter og "verbale sparringspartnere" (E). Gennem din energiske entusiasme får du også andre mennesker til at blive interesserede. Du er meget hurtig til at opfatte andre menneskers væremåder, og klarer at bruge denne viden til at vinde støtte for dine projekter. Målet er at forstå i stedet for at dømme mennesker.

Med tendens til at værdsætte hurtighed kan du være intolerant over for mennesker, som fungerer med lav hastighed, over for mennesker, som skal have tingene forklaret flere gange, og over for dem, som har brug for tid til at vænne sig til en ny situation. Du er heller ikke særlig tolerant over for folk med høje tryghedskrav. Selv bliver du tiltrukket af problematiske og risikofyldte situationer. Mennesker, som kan lide sådanne situationer, føler sig ofte hjemme sammen med dig.

Som ENTP’er ser du bestandigt nye muligheder og nye måder at gøre ting på (N). Du har meget impulsiv energi, fantasi og initiativ til at starte nye projekter. Du er temmelig sikker på værdien af din egen kreativitet og lader dig ikke stoppe af problemer. Du bliver faktisk stimuleret af vanskeligheder og er meget dygtig til at finde løsninger på disse. Du har stor glæde af at føle dig kompetent på mange områder, og sådanne egenskaber sætter du også pris på hos andre mennesker.

Intuition (N) kan hjælpe dig til at få en god og dyb indsigt i mange ting. Din energi kommer fra rækken af nye interessefelter, og din verden er fuld af mulige projekter. Det kan imidlertid være sådan, at du er interesseret i så mange forskellige ting, at du har vanskeligheder med at fokusere på enkeltemner og de, som rummer de største muligheder.

Din brug af tænkning (T) gør dig ganske objektiv i måden, hvorpå du tilnærmer dig projekter, du har gang i, og til de mennesker, du har omkring dig. Din tænkning (T) kan hjælpe dig til at plukke projekter ud ved at fremskaffe analyser og ved konstruktiv kritik af egen inspiration. Som ENTP’er kan du lide diskussioner. Du ser positivt på debatter og tager dette som en del af undersøgelsesprocessen.

Du foretrækker at være fleksibel og spontan inden for mange områder (P). Du er improvisationens mester og er god til at tilpasse dig skiftende situationer – selv når det drejer sig om flere forskellige forandringer, som sker på samme tid. Dine impulser egner sig bedst til fortsat forbedring, fordi enhver ny situation er et problem, som skal løses.

Du kan imidlertid have en forkærlighed for forandringer og glemme, at man har brug for at sætte tempoet ned og udvikle systemer for at producere de samme resultater om og om igen, sådan at du f.eks. kan tjene penge på det, som du gør. Formelle procedurer eller praktiske regler tager du ikke særlig alvorligt. Kombineret med tendensen til at gøre mere end en ting ad gangen, kan dette betyde, at praktiske opgaver kan blive noget rodede.

Som ENTP’er kan du være i selskab med næsten alle typer af folk. Du er fleksibel, medgørlig og trives med at være sammen med andre. Du foretrækker imidlertid mennesker, som er intelligente, kundskabsrige og ideorienterede. Du elsker en god debat, som du kan være med til at påvirke med dine argumenter.

I et parforhold vil du udmærke dig med din entusiasme og dine gode intentioner for at få et godt forhold. Din noget barnlige entusiasme og spontanitet gør, at det er interessant at leve sammen med dig. Som i andre situationer i dit liv vil du lægge vægt på udvikling og vækst, også i et forhold. Du spørger ofte dig selv, om du vokser i forholdet, og hvordan forholdet kan udvikles og forbedres.

Du kan imidlertid have en tendens til at ikke være opmærksom på, hvad partneren føler. Din tendens til ikke altid at gøre det, du entusiastisk tænker og planlægger, kan få partneren til at blive usikker på, om du virkelig vil gøre det, du har sagt. Andre problemområder er din interesse for at løbe en risiko. Dette kan i værste fald lede familien i en mindre komfortabel økonomisk situation, og dette kan føre til meget stress i forholdet.

Med sin morsomme og livlige natur er der et lille barn i alle ENTP’ere. Du tager forældrerollen på samme måde, selv om du har et seriøst og underliggende mål. Du vil lære børnene at vokse op som et uafhængigt og logisk tænkende individ. Du anvender kvalitetstid sammen med børnene, men kan også have en tendens til at negligere dem, såfremt du bliver optaget af nogen af dine projekter og ideer.

Til eftertanke

* Kan blive opslugt af abstrakte modeller og løsninger og glemme

virkeligheden her og nu

* Er måske ikke opmærksom på nuet
* Kan gabe over for meget
* Kan overanstrenge dig
* Kan være konkurrencepræget og ikke værdsætte andres bidrag
* Kan have problemer med at tilpasse dig gældende regler og procedurer
* Er måske ikke realistisk nok i prioriteringer og tidsplaner

Fordi du bestandig bliver tiltrukket af spændende udfordringer og nye muligheder, er det vigtigt, at du udvikler din dømmekraft og dit skøn. Hvis din dømmekraft ikke er udviklet, kan det hænde, at du kaster dig over projekter, som er mindre velvalgte, at du ikke klarer at gøre noget færdigt, og at du således kaster din kreativitet og inspiration væk på opgaver, som ikke fuldføres.

Du hader ikke særligt inspirerende rutinearbejde og finder det virkelig vanskeligt at tilpasse dig til nødvendige detaljer. Værre er det måske, at du let begynder at kede dig med egne projekter, så snart hovedproblemet i projektet har fundet sin løsning, eller når den egentlige udfordring er borte. Du kan derfor trænge til oplæring og bevidstgørelse i det at gennemføre og følge op på projekter.

Legen mister sin spænding, når problemet er løst, selv om løsningen kun er på papiret eller i en eller andens hoved. Alt det hårde arbejde med at få svaret omsat til et praktisk produkt eller gennemførelse af en kompleks forandring vil ofte opleves som kedsommeligt af dig. Du kan derfor være tilbøjelig til at bevæge dig til et nyt problem og undlade at drage fordel af den indsigt og kreativitet, som du har tilegnet dig.

Under jobinterviewet kan du opleves som for talende og opgaveorienteret. Det vil være en fordel, hvis du tager pauser, sådan at interviewerne får anledning til at stille spørgsmål. Understreg dine stærke sider, og hvilket bidrag du kan komme med til organisationen. Hvis du bliver stresset, kan du blive tilbagetrukket eller for optaget af mindre relevante detaljer ved jobbet.

Din undertrykte funktion (S*i*)

Din undertrykte og mindst foretrukne funktion (nr. 4) er den modsatte af din dominante, foretrukne funktion. Den fungerer ubevidst og primitivt, fordi den ofte er sparsomt udviklet og uvant for dig. Den undertrykte funktion aktiveres af træthed, stress, beruselse eller en hvilken som helst situation, hvor tilliden svækkes til din dominante funktion. Når du er ude af balance, bliver du også let sårbar. Ofte giver den undertrykte funktion en kraftig udløsning af følelser eller emotioner, og du oplever, at du kan blive utryg og humørsyg. Når din undertrykte funktion gør dig usikker, kan du reagere på en måde, som kan opleves, som om du sender "tyrannen" i dig ud for at forsvare dig.

Når din undertrykte funktion er virksom, er det vanskeligt for din dominante funktion at fungere. Ideer, tanker og følelser, som kommer til overfladen, bliver ikke forankret i virkeligheden, og du er heller ikke tilgængelig for en fornuftig diskussion med andre mennesker.

Observer, hvordan du forholder dig til andre, når du er udkørt, stresset eller træt, og forsøg at få et mestringsforhold til din undertrykte funktion. Ved at kende til din egen "tyran" kan du se humoristisk på den, når den opstår. Forståelse for egen "tyran" fører også til, at du bliver mere fortrolig med "tyrannen" hos andre mennesker. Dermed vil du ikke tage det så personligt, når andre bruger deres "tyran" mod dig.

Eftersom introvert Sansning (Si) er din undertrykte funktion, vil du kunne:

* blive tvangsmæssigt optaget af uvæsentlige detaljer
* blive ophængt i irrelevante fakta
* blive overoptaget af en eller anden form for sanselig stimulering
* blive overoptaget med at spise, drikke eller motionere for meget
* blive totalt fokuseret på kun en enkelt ting
* blive tvangsmæssigt optaget af detaljer, som kværner og kværner, sådan at du bliver ude af stand til at handle
* få en tvangsmæssig adfærd omkring en konkret overbevisning eller tro
* få en følsom måde at reagere på over for enkelte fakta
* blive irriteret, når andre kritiserer dig for at have overset detaljer
* få kropslige, fobiske reaktioner

Som ENTP’er kan det tage lang tid, før du får for meget, men når du først gør det, glemmer du let din krop. Du kender ikke så let kroppens signaler og vil f.eks. let kunne spise for meget, fordi du ikke kender begrænsningerne. Dette gør, at du har let ved at tage på. Når du er i gang med sportslige aktiviteter, vil du måske heller ikke kende stopsignalerne.

Når der er rodet, tænker du så lang tid på, hvor du skal placere ting, at du ikke længere har energi til at rydde op. Dette gør ikke noget, tænker du, for jeg har tålmodighed til at lade det ligge. Når du først rydder op, kan du blive tvangsmæssigt intens i oprydningen. Alt skal ud af skabene, og alt skal blive meget, meget ryddeligt. Det bliver ofte meget hårdt arbejde i sidste øjeblik, og før du bliver færdig, har den dominante funktion taget over, sådan at det aldrig bliver helt ryddeligt.

Kommunikation

Som ENTP’er vil du sædvanligvis fokusere din kommunikation på udvikling og resultater (ET).

Sædvanligvis formidler du energi og entusiasme, og fokuserer på mennesker og ting i den ydre verden (E). Du har din styrke i at snakke dig frem til konklusioner og klarhed. Du foretrækker at præsentere budskabet mundtligt frem for skriftligt, og snakker gerne i grupper med mange mennesker.

Med din præference for intuition (N) bruger du indsigt og fantasi for at sætte en diskussion i gang og præsenterer gerne en sag fra flere synsvinkler. Fremtidige muligheder og udfordringer er interessante for dig. Ofte henviser du til generelle begreber og foretrækker "det store billede" med det brede perspektiv først. Du kan lide, at forslag er kreative og usædvanlige, og bryder gerne en fastsat fremdriftsplan.

Med tænkning (T) kan du kommunikere en objektiv og kritisk holdning over for meninger, som ikke kan begrundes logisk. Du bliver overbevist af logiske og upersonlige argumenter, og vil vide fordele og ulemper ved hvert alternativ. På baggrund af dette vil du ofte respektere faglig kompetence. I tillæg vil du gerne have orden i dine egne tanker. Du udtrykker dig ofte nøgternt og vil gerne være kort og koncis, når du snakker. Retfærdighed er vigtigt, og følelser betragter du helst som noget, man kan tage med i beregningen.

Med præference for opfattelse (P) fokuserer du på processen, det vil sige vejen mod målet, og snakker om alternativer og muligheder. Du fremlægger ofte dine synspunkter som foreløbige og som genstand for bearbejdning. Du er villig til at diskutere planer, men kan ikke lide tidsfrister. Du forventer også, at andre kan tilpasse sig den aktuelle situation og kan lide overraskelser og det at tilpasse sig til situationen.

Læringsstil

Som ENTP’er lærer du sædvanligvis bedst ved at kunne bruge logik, ideer og begreber gennem en upersonlig og analytisk proces og ved at tilegne dig personlig mestring og praktisk iværksættelse af ideer og tiltag. Du foretrækker åbne spørgsmål, diskussioner og samarbejde med andre mennesker.

Med præference for ekstroversion (E) lærer du bedst gennem interaktion og kommunikation med andre mennesker. Du lærer godt gennem at snakke, mens du tænker, og får ofte klarhed og konklusion gennem samtaler. I tillæg lærer du godt ved at være i gang med mange aktiviteter samtidigt, og trives gerne med mundtlige prøver.

Med præference for intuition (N) lærer du bedst ved at begynde med helheden og putte brikker ind efterhånden. For mange detaljer på en gang forstyrrer overblikket, da du har behov for at forstå helheden først. Dette gør, at du har en relativt god hukommelse for at forstå helhed og mening. Såfremt du kan se fremtidig nytteværdi af det, som du lærer, vil du have god nytte af det i en læresituation. Dine kreative styrker ligger sædvanligvis i at se helheden uden for rammen af det, du holder på med.

Med tænkning (T) lærer du bedst gennem at kunne analysere og se en logisk og systematisk sammenhæng.

Med præference for at organisere din livsstil på en åben og spontan måde (P) lærer du bedst gennem at have variation i præsentationen af lærestoffet. Rutine i præsentationen kan du ikke lide. Hvis du kan få lov at være spontan og nysgerrig og følge dine egne impulser, vil dette være til fordel for din læresituation. Ofte starter du sent, når du skal lære noget, men du arbejder hurtigt, når du først er startet.

Karriere

Kendskab til egne præferencer kan være til hjælp og nytte, når du skal vælge karriere. Forskning viser, at tilfredsstillelse i arbejdslivet afhænger meget af, om du får mulighed for at bruge dine præferencer. Hvis dine arbejdsområder hovedsageligt indeholder den type oplevelser, som du naturligt foretrækker ud fra dine præferencer, vil du sædvanligvis håndtere arbejdet bedre og finde det mere tilfredsstillende. Hvis dine arbejdsområder hovedsageligt har brug for den måde at træffe beslutninger på, som er naturlig for dig, vil dine beslutninger oftest blive bedre, og de vil blive truffet med større sikkerhed.

Alle dine præferencer er vigtige for din karriere. De to midterste bogstaver i din typebetegnelse (N og T) betyder enormt meget, når det gælder, hvilket arbejde du vil udføre bedst og have mest glæde af. Hvordan du går frem i dit job, vil i høj grad blive afgjort af din P-præference. Hvilken slags arbejde du bedst vil kunne lide inden for et specielt område, vil kunne afhænge af din E-præference, som handler om, hvor du henter og bruger din energi.

Arbejdsstil

Som ENTP’er vil din arbejdsstil være præget af dine gode evner til at arbejde på idealplan på en logisk og nyskabende måde. Du har evne til at udvikle ideer med logik og fantasi (NT).

Du kan lide variation og handling, og foretrækker at have flere mennesker omkring dig (E). Du foretrækker arbejdsopgaver, som ikke er alt for lange og seje. Du har sædvanligvis ikke noget imod flere arbejdsopgaver samtidigt, og afbrydelser, som f.eks. telefonsamtaler, har du ikke noget imod. Du foretrækker at være handlingsorienteret, men kan af og til handle for hurtigt – før du har fået tænkt nøje nok. Du er interesseret i aktiviteterne omkring jobbet, og hvordan andre arbejder, og udvikler selv ideer ved samtaler og diskussion.

Vær opmærksom på, at du kan bruge for meget tid på at skaffe dig mindre produktive kontakter, som du måske ikke har brug for senere.

Med din præference for intuition (N) kan du lide at løse nye og sammensatte problemer – du kan bedre lide at lære noget nyt end at bruge det, du kan. At finde på nye ting er interessant for dig. Komplicerede situationer tåler du godt. Rutinearbejde kan du i det lange løb blive utålmodig med.

Med din fokusering på fremtid og muligheder kan du overse vigtige fakta undervejs i arbejdet. Du foretrækker hellere ændring frem for at gå videre med det, der er, og arbejder med energi og entusiasme. Det er imidlertid normalt for dig at have uenergiske perioder undervejs. Med præference for tænkning (T) kan du lide arbejdsopgaver, hvor du kan bruge dine evner til logiske analyser og vurderinger for at drage de konklusioner, som fører til velgjort arbejde.

Med blikket rettet mod principper og regler kan du overse vigtige faktorer ved kun at fokusere på det, der er logisk. Du beslutter ofte på en upersonlig måde – og ofte uden at der bliver taget tilstrækkelig hensyn til andre menneskers følelser og ønsker. Du kan være opmærksom på, at andre kan synes, at du er meget bestemt. Når du mener, at du giver nødvendig kritik, kan du såre andre uden at vide det selv. Selv viser du ikke så let følelser og kan blive mindre komfortabel ved at dele følelser med andre.

Med ønske om at organisere dit liv på en åben og fleksibel måde (P) tilpasser du dig let ændringer og føler dig snarere fastlåst, når ingenting forandrer sig. Du kan lide at have en åben mulighed for ændringer i sidste øjeblik.

Med dette kan du have en tendens til at udsætte beslutninger eller ting, som du ikke kan lide, i jagten på flere muligheder. Vær opmærksom på, at du kan starte med for mange projekter og dermed have vanskeligt ved at blive færdig med dem.

Tips vil være at etablere mål, som er specifikke nok, sådan at du kan vælge mellem flere alternativer og lave en handlingsplan for at nå målene. Opsæt en tidsfrist for, hvornår du skal bestemme dig.

***Potentielle styrker***

* Kreativitet
* Problemløsning på systemniveau
* Analytiske evner
* Teknisk ekspertise
* Entreprenør for ideer

Trivsel og "succes "

**NT** Arbejde, som omhandler teoretisk nytænkning inden for samfundsvidenskab, nationaløkonomi, teoretisk forskning, teknik, ingeniørarbejde, ledelse, organisation og alle former for udvikling i forbindelse med tekniske og administrative områder.

Som ENTP’er har du en tendens til at have succes inden for mange områder, og du kan finde mange erhvervs- og arbejdsområder interessante. Du bliver generelt god til alt, som fanger din interesse. Siden du har så mange muligheder, vil du sandsynligvis trives bedst i et job, som tillader dig en stor grad af frihed, og hvor du kan bruge din kreativitet til at frembringe nye ideer og løse problemer.

Såfremt du har talent for det, kan du blive opfinder, videnskabsmand, journalist, problemløser, markedsfører, agent, dataekspert eller næsten hvad som helst, som du har lyst til.

Din forkærlighed for begrebsdannelse og problemløsning kan gøre arbejdet til en slags leg. Du kan bedst lide at designe eller finde et svar på et vanskeligt problem. Du er både mest lykkelig og effektiv i job, hvor det ene projekt kommer efter det andet, og hvor andre tager over, så snart situationen er under kontrol. Vanskeligheder stimulerer dig og gør det interessant for dig at arbejde med disse. Du trives derfor godt ved at arbejde i en branche, hvor du kan arbejde med det tidlige stadium af problemløsningsprocessen.

Hvis du derimod er i en branche, hvor et antal ting skal produceres i bestemte mængder, eller hvor en tjeneste skal standardiseres, specielt hvis det kan udføres af ufaglærte mennesker, vil dette ikke være så interessant, og du bliver mindre effektiv.

Du bliver sandsynligvis ikke længe i et job, som ikke giver nye udfordringer, og i ry job, som giver for meget rutinearbejde.

***Kan lide arbejdsopgaver, hvor du kan:***

* Arbejde med projekter
* Frembringe nye ideer og teorier
* Være uafhængig
* Være kreativ og indsigtsfuld
* Kommunikere med mange
* Diskutere og debattere sammen med andre
* Være entusiastisk

* Være logisk, analytisk og rationel
* Fokusere på kundskab og kompetence
* Bruge din kundskab og kompetence
* Bruge teori
* Arbejde med vanskelige koncepter og teorier
* Løse vanskelige problemer
* Være fremtidsorienteret
* Være leder uden at kontrollere
* Være fleksibel
* Slippe rutineopgaver

Arbejdsmiljø

Som ENTP’er vil du sædvanligvis foretrække et aktivt arbejdsmiljø med mulighed for at skabe udvikling og resultater, hvor du kan få anerkendelse og belønning for dine resultater (ET). Du vil foretrække samvær og dialog med mange mennesker enten på arbejdspladsen eller uden for virksomheden, hvor du kan bruge dine evner til at kommunikere og involvere dig med mange mennesker (E).

Du ønsker, at arbejdsmiljøet vægtlægger arbejde, som omhandler brug af dine evner, indsigt og fantasi til at se fremad og nye muligheder samt for dine evner til at lære nye færdigheder (N). Sædvanligvis foretrækker du arbejde, som følger en naturlig rækkefølge, hvor du kan bruge dine evner til logiske analyser, vurderinger og organisering af tal, ideer eller genstande (T).

Du foretrækker i tillæg et fleksibelt arbejdsmiljø, hvor du kan anvende dine evner til at være åben, spontan og fleksibel. Du ønsker mulighed for frihed og variation, og hvor det er muligt at være med i processen undervejs i forskellige opgaver (P).

***Foretrækker et arbejdsmiljø***:

* som er aktivt, resultatorienteret og handlingsorienteret
* med uafhængige mennesker, som arbejder med modeller til løsning af komplekse problemer
* som opfordrer til selvstændighed
* med kompetente mennesker
* som giver udfordringer
* som er orienteret mod forandring
* som belønner risikovilje
* med mulighed for eksperimenter og kreativitet
* med mulighed for at hoppe over på nye spændende opgaver
* som er orienteret mod ideer
* hvor du kan lære nyt
* som er fleksibelt
* som er ubureaukratisk

*I modsat fald vil du demotiveres af arbejdsmiljø og arbejdsopgaver, hvor du kan være for lidt med til at skabe udvikling og resultater. Du vil demotiveres af for lidt samvær og dialog med andre mennesker, af for meget fokusering på detaljer og fakta, og hvor du kan arbejde for lidt med tankestimulering. I tillæg vil du kunne demotiveres, hvor der er for lidt frihed og fleksibilitet, og hvis du ikke kan være med i processen.*

En lille bøn for ENTP’ere

Herre, hjælp mig til at følge fastlagte procedurer i dag. Ved nærmere eftertanke, kun nogle få minutter.

|  |  |
| --- | --- |
| Du kan dække rollen som: **Formidler** | |
| Vigtige egenskaber: | Overbevisende, ”sælgende”, kan lide varieret, spændende og stimulerende arbejde, keder sig let, indflydelsesrig og udadvendt. |
| Generel adfærd: | Højt energiniveau, kender mange mennesker, kan lide at kommunikere, optaget af at skaffe ressourcer til sig selv og andre og af fremtiden, lille detaljefokus. |
|  | Du kan dække teamrollen **Formidler**. Dette betyder, at du bestandigt spejder efter nye muligheder, inspiration og ideer, som du kan gribe fat i og udforske videre. Du har ”radar” for, hvad der er i gang af nye og spændende ting, både i og uden for teamet og organisationen. Du er åben og social, og plejer et stort kontaktnet. Du er dygtig til at få ressourcer frem for at fremme dine ideer og projekter. Du kan blive glødende engageret i det, som optager dig, og du har gennem dit engagement og veltalenhed også en stor gennemslagskraft og evne til at skabe overbevisning og entusiasme hos andre. Du trives bedst, når du sammen med andre entusiastiske mennesker kan udvikle ideer og skabe forandring, fortrinsvis i et miljø med højt tempo og muligheder for en stor kontaktflade.  Du har mange jern i ilden, en forkærlighed for det store billede, og vil helst bevæge dig ind i fremtiden med syvmilestøvler, fri for at måtte tænke på kedelige detaljer og begrænsende rammebetingelser. Dette gør, at du for nogle kan virke energigivende og inspirerende, mens andre kan finde det energidrænende at prøve at holde trit med dine store spring i højt tempo, og blive frustrerede over din manglende jordbundenhed og opmærksomhed omkring vigtige detaljer og fakta. |

|  |  |
| --- | --- |
| Du kan dække rollen som: **Nytænker** | |
| Vigtige egenskaber: | Fantasirig, fremtidsorienteret, sans for kompleksitet, kreativ, kan lide at finde ud af ting. |
| Generel adfærd: | Har ofte et uregelmæssigt arbejdsmønster, kan udsætte tidsfrister, er altid på jagt efter nye fremgangsmåder, selvstændig. |
|  | Du kan dække teamrollen **Nytænker**. Dette betyder, at du er optaget af det, der er visionært og nyskabende. Du er altid på jagt efter ideer, inspiration og projekter, som er fremtidsrettede og giver nye muligheder. Du sætter gerne spørgsmålstegn ved gældende standarder og arbejdsmetoder, og kommer ofte med uortodokse og radikale forslag. Du kan lide at lege med nye ideer og trives, når du får mulighed for at udforske disse på det abstrakte plan uden at tage for meget hensyn til konkrete realiteter. Du kan have en analytisk eller mere personlig, farvet måde at fremtræde på, men uanset hvad vil du præges af kreativitet og opfindsomhed. Du er uafhængig og finder dig bedst til rette, når du slipper for at tage for meget hensyn til detaljer eller begrænsninger i form af eksisterende procedurer og rutiner.  På grund af din alsidighed, dit engagement og din fantasi, har du ofte et afmålt forhold til struktur og organisering. Du kan derfor fremstå som uorganiseret og mindre målrettet, enkelte gange fraværende og drømmende. Du kan opleves som uforudsigelig og vanskelig at blive klog på. Samtidig er du ofte dynamisk og evner at inspirere og trække andre med i dine visioner. Din entusiasme, kombineret med frihedstrang og behov for forandring, gør, at du nogle gange kan opfattes som forstyrrende i forhold til nuværende arbejdsrutiner. |

|  |  |
| --- | --- |
| Du kan dække rollen som: **Analytiker** | |
| Vigtige egenskaber: | Analytisk og objektiv, Designer, kan lide at arbejde med prototyper eller projekter, eksperimenterende, forklarende, udredende. |
| Generel adfærd: | Går fra opgave til opgave, handlingsorienteret, kan ikke lide rutiner, socialt anlagt, men selvstændig, kan lide planer, udadvendt. |
|  | Du kan dække teamrollen **Analytiker**. Dette betyder, at du griber fat i nye ideer og tester deres brugbarhed. Såfremt ideen overlever den første kritiske analyse, strukturerer du den logisk og systematisk med sigte på hurtig videreudvikling frem mod et nyt produkt, tjeneste eller metode. Du har øje for, hvad der faktisk er brug for i markedet og omgivelserne i øvrigt, og er optaget af at tilpasse organisationens og teamets indsats til dette. Fakta og logik er din hjemmebane, og du har ikke meget til overs for at blande vagt begrundede meninger eller følelser ind i arbejdet – med mindre disse logisk kan vises at have betydning. Du kan lide projektarbejde og udfordringen i at udvikle en idé til noget, som kan fungere i praksis. Når dette er opnået, overlader du gerne afslutningen på detaljeniveau til andre, mens du selv går videre til næste udfordring.  Du har en stærk forankring i logik og analyse, noget som gør, at du nogle gange underkender den menneskelige side ved arbejde og giver samarbejde for lidt opmærksomhed. Endvidere vil du gerne omsætte ting fra ide til realitet i højt tempo. Denne handlingsorientering og trang til at komme videre gør, at du kan fremstå som utålmodig. Til tider kunne dine hurtige beslutninger give bedre effekt, hvis du tog dig tid til at gå ”en ekstra runde” for at forankre beslutningen i teamet/organisationen. |

|  |
| --- |
| **Teamadfærd** |
| Det vigtigste for dig, når du skal lede et teamarbejde, er at involvere de mest kvalificerede og få alle teammedlemmerne til at enes om en handlingsplan. Du forsøger også at give mulighed for et dynamisk samspil mellem proces og indhold og udtænke ideer.  Du bidrager til teamarbejdet ved at udforme og klarlægge ideer med kreativ og ny indsigt, fokusere på problemløsning og overvinde begrænsninger. Du bidrager også ved at analysere og syntetisere. Du udstråler ofte energi og humoristisk sans.  Du kan irritere de andre i teamet ved at fremlægge for mange muligheder, og ved at du virker for glad for rampelyset. Du kan også irritere andre, ved at du insisterer på, at de har forstået, hvordan det hele skal opfattes, samt at du kan give indtryk af, at du kan reducere alt til en begrebsmæssig model.  Du forsøger at påvirke de andre teammedlemmer med forskellige perspektiver, underbygget af information, som f.eks. videnskabelige fakta. Du bidrager også med at stille kritiske spørgsmål ved forskellige muligheder, og ved at udfordre dig selv og andre til at yde mere, end opgaven kræver.  Du bliver irriteret på teammedlemmer, der nægter at se nye muligheder. Du kan heller ikke lide dem, som ikke forstår, at både proces og indhold er vigtige, eller ikke er i stand til at skelne mellem det væsentlige og uvæsentlige. Du bliver også frustreret over dem, der mangler en resultatorienteret ”det klarer vi”-holdning.  Du kan øge din effektivitet ved at holde dig tilbage og overlade scenen til andre og være opmærksom på information, som ikke er en del af det logiske fundament. Du kan med fordel prioritere alternative muligheder, du ser for dig. |